《五子诗 其五 王比部世贞》
明代·徐中行

元美自名家，弱龄骋高步。骀荡尚书省，深衷托词赋。

雅郑难为听，聋俗多所误。寥寥韶濩音，师涓独早悟。

卓荦李中郎，携手即广路。骐骥憙服骧，千里不反顾。

高歌送浮云，阴阳莽回互。调笑天地间，焉知中所慕。

千载亦须臾，宁论贵与富。惟有琼瑶篇，可以垂竹素。

作者简介：（1517—1578）明浙江长兴人，字子舆，号龙湾，因读书天目山下，称天目山人。嘉靖二十九年进士。授刑部主事，官至江西左布政使。与李攀龙、王世贞等称后七子。性好客，卒于官，人多哀之。有《青萝集》、《天目山人集》。